Kada sam bila trudna, mnogo sam se nervirala.
Nemoj jesti suhomesnato, uradi baš ovaj prenatalni test.
Zašto si to odlučila? Zašto nisi uradila nešto drugo?
Osećala sam da mi se govori šta da radim, a nikada mi nije rečeno zašto.
[Način na koji radimo]
Ponekad u svetu modernog roditeljstva kao da ne možete da pobedite.
Ako nastavim da radim, provodim manje vremena sa decom.
Šta ako ne dobiju pažnju koja im je potrebna za pravilan razvoj?
Ako ostanem kod kuće i odreknem se izvora zarade,
da li ću zažaliti zbog te odluke kasnije?
Postoji mnogo kontradiktornih saveta
o tome da li da se vratite na posao ili ne,
i izbor može biti zbunjujuć i emotivan.
Volite svoju decu i želite najbolje za njih,
ali kako da odredite šta je najbolje kada svi imaju drugačije mišljenje?
Domaćinstvo može imati razlličite varijante roditelja
i mislim da bi više porodica trebalo da se zapita
da li ima smisla da muškarac ostane kod kuće.
Istina je da se u današnje vreme
većina rasprava na temu roditelja koji ne radi
fokusira naročito na žene.
I obično su žene te koje kažu da osećaju
da ono što rade tokom dana na dubljem nivou određuje
kakva su osoba i majka.
To je ogroman teret koji nosite kao roditelj.
I kada vas neko pogleda ispod oka
kad im kažete da li se vraćate na posao,
to vam može srušiti samopouzdanje.
Odlučila sam da otkrijem.
Da li je bolje ostati kod kuće ili se vratiti na posao?
Da, to je emotivna odluka,
ali sam kao ekonomista naučila da možemo da koristimo podatke
da bismo upravljali tim emotivnim odlukama
i osećali se sigurno da donosimo najbolju odluku za svoju porodicu.
Razmotrite ova tri faktora pre nego što odlučite.
Prvo, trebalo bi da razmislite
kako će ova odluka uticati na porodični budžet.
Hajde da malo računamo.
Recimo da su ukupni prihodi vašeg domaćinstva 100 000 dolara,
gde partner i vi zarađujete po 50 000.
To znači da, kad platite porez, zarada vam je 85 000 dolara.
Ako oboje radite,
a mesečno plaćate 1 500 dolara za vrtić,
na raspolaganju imate ukupno 67 000 dolara godišnje.
Da li me pratite?
Ako odlučite da ne radite,
porodica će manje zarađivati, ali nećete plaćati vrtić.
U ovoj varijanti imate manje na raspolaganju,
ali i dalje više nego kad biste plaćali vrtić.
Stvar se komplikuje ako je u vašem kraju vrtić skuplji.
Dadilja sa punim radnim vremenom može biti 40-50 000 godišnje,
zavisno od toga gde živite.
Ako je tako u vašem kraju, u slučaju koji sam prikazala,
to bi potpuno pojelo primanja jednog roditelja,
i finansijski bi vam bilo bolje da jedan roditelj ne radi.
Naravno, ovo je samo kratkoročna analiza.
Ponekad je čuvanje dece jeftinije kada deca idu u školu,
a kasnije možete više zarađivati, pa želite da uračunate i to ako možete.
Kada ste sve izračunali, znaćete šta je moguće
i moći ćete da donesete bolju odluku,
što će vas ohrabriti.
Drugo, vreme je da govorimo o onome što je najbolje za vaše dete.
Možda mislite da je ovo suština vaše odluke,
ali zapravo nema pravog odgovora.
Prema nekim studijama iz Evrope i Amerike,
odluka da li raditi ili ne
neće zapravo uticati na detetov budući uspeh.
Istraživanja pokazuju da dvoje stalno zaposlenih roditelja
imaju sličan uticaj na detetove buduće rezultate na testovima i primanja
kao i kad jedan roditelj radi a drugi ne.
Najvažnija je okolina
u kojoj dete provodi slobodno vreme.
Sve dok se bave aktivnostima koje ih obogaćuju,
čitaju, vežbaju motoriku, druže se sa drugom decom,
dobro će se razvijati nezavisno da li ste s njima.
Postoje i nijanse u podacima.
Na primer, istraživanja pokazuju da,
ako oba roditelja rade,
to pozitivno utiče na decu iz siromašnijih porodica,
a na decu iz bogatijih porodica manje pozitivno.
U zavisnosti od karakteristika vašeg domaćinstva,
efekti na dete mogu biti donekle pozitivni
ili donekle negativni,
ali je sveukupni uticaj zanemarljiv.
Želim da ukažem na izuzetak: porodiljsko odsustvo.
Sve je više dokaza koji pokazuju da je za bebe bolje
kada majke koriste porodiljsko odsustvo.
Rani dani sa vašim detetom mogu uticati na njegov razvoj,
pa ako imate plaćeno odsustvo, trebalo bi da ga iskoristite,
a ako ne, možda razmislite
da uzmete neplaćeno odsustvo u tih prvih nekoliko meseci,
ako vam budžet dozvoljava.
I konačno, zapitajte se, šta ja želim?
Ovo može delovati jednostavno,
ali to je faktor oko kog ima najviše tabua.
Kada razgovaram sa roditeljima, i žena odluči da ostane kod kuće,
često oseća obavezu da kaže
da je to odlučila zbog optimalnog razvoja svoje dece.
Naravno, to može biti deo razloga,
ali potpuno prihvatljiv odgovor je: „Želim takav stil života,“
ili „Ovako odgovara mojoj porodici.“
Isto važi za majke koje rade.
Dovoljno je reći: „Volim svoj posao i zato sam se vratila.“
Ako želite da se vratite na posao, sjajno.
Srećni ste što imate posao koji volite
i imate puno pravo da ga zadržite kada postanete roditelj.
Budite iskreni prema sebi u vezi s tim šta želite.
Ako ste iskreni, sigurno ćete biti srećniji,
a tako ćete biti najbolja verzija roditelja koja možete biti,
a zar nije to cela poenta?
U roditeljstvu nema ispravnog i pogrešnog.
Najbolja odluka je ona
koja će vas i vašu porodicu učiniti najsrećnijim.
Na vama je da odlučite šta je sledeće.
Kad osvestimo da je izbor da li da radimo ili ne
samo to, izbor,
sa faktorima koji nas guraju u raznim pravcima,
možemo da odbacimo krivicu i uživamo radeći u najboljem interesu porodice.